Eenjarige kritiek ná hek op hom valArgieffoto ŉ Eenjarige seuntjie van Pretoria is in ŉ kritieke toestand in die hospitaal nadat ŉ veiligheidshek Woensdag op hom geval het. Johan Pieterse, ŉ woordvoerder van die Tshwane-nooddienste, het aan Maroela Media gesê die voorval het omstreeks 09:00 in Soshanguve plaasgevind. “ŉ Familielid van die kind het glo gesukkel om die swaar hek oop te kry,” het hy gesê. “Die hek het in die proses ontspoor, omgeval en op die kind beland.” Die kind was reeds onder die hek uit verwyder toe paramedici by die huis aangekom het. “Die kind het ŉ groot sny aan sy kop opgedoen en baie bloed verloor. Hy is in ŉ stabiele toestand na die George Makari-hospitaal gehaas. Sy toestand word as kritiek beskou, aangesien hy nog jonk is en ŉ ernstige kopbesering opgedoen het,” het Pieterse bygevoeg. Hy sê toetse sal gedoen word om te bepaal of die seuntjie enige breinbeserings opgedoen het.